**О Б Р А З Л О Ж Е Њ Е**

**ПРАВНИ ОСНОВ**

Законом о становању и одржавању стамбених зграда („Службени гласник РС“ бр.104/16), чланом 103. је регулисано да стамбено збрињавање представља привремени смештај између осталих и лица које је бескућник, док је чланом 37. став 1. тачка 7. Статута Града Ниша ("Службени лист Града Ниша", број 88/2008, број 143/16 и број18/2019), регулисано да Скупштина Града доноси прописе и друге опште акте.

**РАЗЛОЗИ ЗА ДОНОШЕЊЕ**

Град Ниш је по Јавном позиву за доделу бесповратних средстава за суфинансирање мера популационе политике јединица локалне самоуправе у Републици Србији у 2019. години, расписаног од стране Кабинета министра без портфеља задуженог за демографију и популациону политику („Службени гласник РС“, број 10/19), поднео пријавни формулар, на основу кога је донета Одлука о одобравању средстава за суфинансирање мера популационе политике јединица локалне самоуправе 063 Број 401-00-134/2019-01 од 25.03.2019. године, којом је Граду прихваћена мера усклађивање рада и родитељства, која предвиђа изградњу комбиноване дечије установе у Новом селу на кат. парцели 728/1 КО Ново село спратности ПР+1, према урбанистичким условима и у складу са правилником о ближим условима за почетак рада и обављања делатности за децу. Такође су Кабинет министра без портфеља задуженог за демографију и популациону политику и Град Ниш закључили Уговор о суфинсирању мера популационе политике јадиница локалне самоуправе у Републици Србији у 2019. години, заведен у Кабинету Министра под бројем 063 број 401-00-138/15/-2019-01 од 16.04.2019. године, а у Граду Нишу под бројем 1380/2019-01 од 16.04.2019. годне, којим су уређена међусобна права и обавезе Кабинета МДПП и Града Ниша у спровођењу мера популационе политике.

 Објекат ће се градити на локацији која ће се обезбедити рушењем старе зграде основног образовања у Новом селу, а на основу пројектне документације коју ће израдити ЈП Завод за урбанизам из Ниша у складу са урбанистичком документацијом. Овај објекат за становање користи двочлана породица Бакула, избегла лица која су на територији Града Ниша бескућници.

Градско веће Града Ниша је донело Решење бр. 384-6/2019-03 од 12.04.2019. године да Град прихвата реализацију и суфинансирање мера популационе политике јединице локалне самоуправе, усклађивање рада и родитељства, а у складу са Одлуком о одобравању средстава за суфинансирање мера популационе политике јединица локалне самоуправе 063 Број 401-00-134/2019-01 од 25.03.2019. године и наложило, између осталих и Секретаријату за имовинско правне послове да реализује ово решење.

 Доношењем Закона о становању и одржавању стамбених зграда („Сл.гласник РС", бр 104/16), који дефинише стамбену подршку као облик помоћи за становање лица која из социјалних, екомомских или других разлога не могу сопственим средствима да реше стамбену потребу за себе и своје породично домаћинство, стекли су се услови за уређење привременог смештаја, као начина стамбене подршке - збрињавања станара старе зграде основног образовања у Новом селу, на к.п. бр. 728/1 КО Ново село, ради привођења земљишта намени и изградањи конбиноване дечије установе у Новом селу.

Град Ниш тренутно нема могућности да у оквиру програма који спроводи са Комесаријатом за избеглице и миграције Републике Србије реши трајно питање смештаја породице Бакула. Збоз реализације мера и изградње изузетно значајног објекта за Град, потребно је хитно привремено решити питање смештаја ове породице, до трајног решавања њихове стамбене потребе, тако да се за стамбено збрињавање угрожених станара предлаже коришћење стана којим располаже Град Ниш, а који се налази у Нишу у ул. Козарачкој број 23/25, површине 57м2.

Полазећи од чињенице да наведеним станом располаже Град Ниш, предложеном Одлуком регулише се привремени смештај као начин стамбеног збрињавања станара старе зграде основног образовања у Новом селу, поступак давања стана на привремено коришћење, рок коришћења стана, као и права и обавезе привременог корисника и Града Ниша као даваоца стана на привремено коришћење.

Предлаже се да се стан у ул. Козарачкој број 23/25, површине 57м2 као привремени смештај да привременим корисницима на одређено време, до трајног решавања њихове стамбене потребе, без обавезе плаћања закупнине, уз обавезу плаћања комуналних трошкова, трошкова електричне енергије и других прописаних трошкова за период коришћења привременог смештаја. Регулисан је и поступак закључења уговора о привременом смештају као и поступак његовог отказа и раскида.

На основу наведеног, а на основу члана 27. Статута Града Ниша, предлаже се доношење Одлуке о стамбеном збрињавању станара старе зграде основног образовања у Новом селу на к.п. бр. 728/1 КО Ново село.

**СРЕДСТВА ПОТРЕБНА ЗА РЕАЛИЗАЦИЈУ ОДЛУКЕ**

За споровођење Одлуке о стамбеном збрињавању станара старе зграде основног образовања у Новом селу на к.п. бр. 728/1 КО Ново село, није потребно ангажовање додатних средстава буџета Града Ниша.

 **СЕКРЕТАР**

 **Анђелија Стаменковић, дипл. правник**